Ajakirja Experimental Biology värskes numbris tutvustatavast uurimistööst ilmneb, et siidiliblika (Antheraea polyphemus) röövikud toovad potentsiaalse vaenlase välja ilmudes kuuldavale hoiatushääli, mis annavad märku, et nad muudavad end vajaduse korral maitselt vastikuks.  Ohu korrral tekitavad röövikud naksatust meenutavaid helisid (need on umbes sama valjud kui vaikne sõrmenips), mis annab ohtlikele naabritele teada, et oksendavad kohe-kohe välja väikese koguse vedelikku, mis neist toituvatele olenditele maitselt vastik tundub.  Esmakordselt maailmas siidiussi röövikute häälitsemist lindistanud Carletoni ülikooli uurijad ei tea veel, mida ussikeste poolt eritatav vedelik enesest täpselt kujutab, ent tegid katseliselt kindlaks, et sipelgad ja  hiired eelistavad selle sisse kastetud toitu mitte süüa.  Bioloogide hinnangul on röövikute peamiseks kaitsevahendiks neid jahtivate olendite vastu siiski kaitsevärvus, ent hoiatusnaksatused ja ebameeldiv eritis tulevad viimase võimalusena mängu siis, kui kurjade  kavatsustega rahuhäirijad on ussikesed juba avastanud ja neid torkima tulevad.  Kanada teadlaste kinnitusel on nad nüüdseks leidnud veel mitu röövikuliiki, kes toovad kuuldavale samasuguseid hoiatushäälitsusi.